Yevropa Ittifoqi bojxonachilari hozirga qadar To‘qimachilik bayonnomasi kuchga kirganligi borasida xabardor qilinmagan

2017-yilning 4—7-sentabr kunlari O‘zbekiston Respublikasi Tashqi ishlar vazirligida O‘zbekistonning ilg‘or to‘qimachilik korxonalari rahbarlari va xorijiy ekspertlar bilan qator uchrashuvlar bo‘lib o‘tdi, deb xabar berdi vazirlik matbuot xizmati.
Uchrashuvlarda O‘zbekistonda ishlab chiqariladigan raqobatbardosh to‘qimachilik mahsulotlarini yangi tashqi bozorlarga olib chiqish istiqbollari muhokama qilindi.
Tadbirkorlar Yevropa Ittifoqi davlatlari bozorlariga tegishli o‘zbek mahsulotlarini yetkazib berishdagi cheklovlarni bekor qilishga qaratilgan O‘zbekiston Respublikasi va Yevropa Ittifoqi o‘rtasida sheriklik va hamkorlik to‘g‘risidagi Bitimga To‘qimachilik bayonnomasining imzolanishini va 2017-yil 1-iyulda kuchga kirishini ma’qulladilar.
Shu o‘rinda ta’kidlanganidek, mazkur kelishuv to‘g‘risidagi ma’lumot YI bojxona xizmatlariga hozirgi vaqtga qadar rasman yetkazilmagan. Bu holat turli darajadagi ikki tomonlama muzokaralarda muntazam ko‘tarilayotgan o‘zaro savdoning kengayishiga to‘sqinlik qilmoqda.
Suhbat davomida o‘zbek mahsulotlarini chet el bozorlariga ekport qilishni oshirishni diplomatik qo‘llab quvvatlashga doir boshqa masalalar batafsil muhokama qilindi.